**Šiciem TOP6 Vistlerā, Aparjods 17. vietā starp vīriem**

Naktī no 30. novembra uz 1. decembri pēc Latvijas laika Vistlerā, Kanādā aizvadītas otrā Viessmann Pasaules kausa posma divvietīgo ekipāžu un vīriešu sacensības. Labāko rezultātu starp Latvijas sportistiem šoreiz uzrādīja pieredzējušie brāļi Andris un Juris Šici, izcīnot 6. vietu. Vīru konkurencē visaugstāk – 17. vietā – finišēja Kristers Aparjods.

Sacensības norisinājās Vistleras olimpiskajā trasē, kur 2010. gadā notika Vankūveras Olimpiskās spēles un brāļi Šici izcīnīja pirmās olimpiskās godalgas. Šī ir viena no ātrākajām trasēm pasaulē – vīrieši tajā pārsniedz 140km/h atzīmi.

Divvietīgo ekipāžu konkurencē brāļi Šici abus braucienus veica stabili, startā uzrādot devīto labāko laiku, bet finišā pakāpjoties attiecīgi uz septīto un sesto vietu katrā braucienā, kas summā diezgan blīvajā rezultātu sarakstā nodrošināja 6. vietu. Uzvara šajā posmā pagājušās Viessmann Pasaules kausa sezonas kopvērtējuma uzvarētājiem vāciešiem Toni Egertam/Sašam Benenkenam, kuri brāļus apsteidza par 0.241 sekundēm. Sudrabs un bronza viņu tautiešiem Robinam Goikem/Dāvidam Gammam un šī gada olimpiskajiem čempioniem Tobiasam Vendlam/Tobiasam Arltam.

 Atzīstams sniegums arī šonedēļ Latvijas jaunākajai ekipāžai Kristenam Putinam/Imantam Marcinkēvičam, kuri pirms nedēļas Īglsā, Austrijā izcīnīja 4. vietu. Pirmajā braucienā kļūdiņa pašās beigās liedza uzrādīt TOP10 laiku, savukārt otrajā braucienā 9. vieta, kā arī vislielākais ātrums no visām startējušajām ekipāžām – 133,87km/h. Summā 11. vieta, 0.427 sekundes aiz uzvarētājiem.

Vīru konkurencē labākais rezultāts jaunajam talantam Kristeram Aparjodam, kurš pirms nedēļas Īglsā, Austrijā tika diskvalificēts nepareizas kamanu slieču temperatūras dēļ. Pirmajā braucienā K. Aparjods finišēja ar 17. rezultātu, otrajā ar 18., bet summā 17. vieta. Uzvarētājam austrietim Volfgangam Kindlam K. Aparjods divu braucienu summā zaudēja 0.702 sekundes. Sudrabs vācietim Fēliksam Loham, bet bronza vēl vienam Austrijas sportistam Reinhardam Egeram.

Tāpat kā pirms nedēļas, arī šoreiz 20. vieta (+0.878) Ināram Kivleniekam, kurš braucienos uzrādīja attiecīgi 22. un 17. labāko laiku, bet 31. vieta Rikam Kristenam Rozītim (+2.798).

Sacensības sestdien, 1. decembrī, turpināsies ar sieviešu braucieniem, kur uz starta stāsies Kendija Aparjode, Elīza Cauce un Ulla Zirne, un komandu stafeti.

Mūsējo gaitām trasē arī šajā sezonā būs iespējams sekot līdzi tiešraidē Lattelecom televīzijā, kanālā Best4Sport TV, kas skatāms Helio iTV, Helio vTV un lietotnē Shortcut. Raidlaiki sestdien, 1. decembrī, no 19:35 līdz pusnaktij pēc Latvijas laika.